Fræðslufundur og jólakaffi ME félags Íslands 2019 Fimmtudaginn 12. desember Klukkan 15:30 - 18:00 í Sal Garðyrkjufélags Íslands Síðumúla 1 ( gengið inn frá Ármúla ) ME félag Íslands bauð til jólakaffis og fræðslufundar þar sem þrír íslenskir læknar sögðu frá því sem er gerast um þessar mundir í sambandi við ME bæði erlendis og hér á Íslandi . Það var alveg einstaklega gleðilegt að heyra af því að á læknadögum í janúar 2020 verður fræðsluþing um ME sem þessir og fleiri læknar standa að . Nú er rætt hvar ME skuli staðsett innan heilbrigðiskerfisins , hvernig hægt sé að auðvelda greiningu og margt fleira sem sjúklingar hafa lengi látið sig dreyma um . Friðbjörn Sigurðsson er krabbameinslæknir og framhaldsmenntunarstjóri lyflækninga á Landspítalanum . Hann sagði frá starfi Evrópsku ME læknasamtakanna EMECC ( European ME Clinicians Council ) sem hann er hluti af . Einnig sagði hann frá því hvað þessi íslenski samstarfshópur lækna hefur rætt á sínum fundum , til dæmis hvernig best væri að kynna sjúkdóminn bæði fyrir læknum og almenningi . Fulltrúar hópsins fóru á fund landlæknis og fleiri merkilegir fundir eru á döfinni . Kristín Sigurðardóttir bráðalæknir hélt erindi á fræðslu - og jólafundi félagsins fyrir ári síðan . Hún kom aftur á fundinn í ár og sagði frá ráðstefnu um ME í Svíþjóð sem hún fór á í haust . Kristín fylgist mjög vel með ME rannsóknum og hefur frá mörgu að segja . Tekla Hrund Karlsdóttir læknir starfar með rannsóknahópnum EMERG ( European ME Research Group ) sem er rannsóknarteymið í evrópska samstarfinu . Hún sagði frá ýmsu áhugaverðu varðandi ME og einnig hvernig áhugi hennar á ME kviknaði . Eftir kaffihlé var fyrirspurnatími og þá bættist Una Emilsdóttir lyflæknir í hópinn . Hún hefur mikinn áhuga á umhverfislækningum sem snúast um hver áhrif efni í mat og öllu umhverfi okkar hefur á heilsuna .